Marianne Jelved (RV), 2013-04-02:
Jeg vil gerne indlede med at takke for alle de udmærkede ordførertaler og bemærkninger, der har været til førstebehandlingen af L 185 i dag.
Vi måtte efter Københavns Byrets dom i straffesagen om Roj TV i januar 2012, som er anket til Østre Landsret, konstatere, at et selskab, som blev dømt for at fremme terrorvirksomhed, alligevel ikke kunne forhindres i at fortsætte deres tv-programvirksomhed.
Det strider mod retssikkerheden og sund fornuft, at et selskab, som dømmes for at fremme terrorvirksomhed, kan fortsætte sin virksomhed.
Det er hverken logisk eller rimeligt, og regeringen vil ikke sidde den situation overhørig.
Regeringen fremsætter på den baggrund forslag om at ændre lov om radioog fjernsynsvirksomhed.
Med lovforslaget udvides lovens hjemmelsbestemmelser om fastsættelse af regler om programvirksomhed i § 48 med regler om, at programmerne ikke på nogen måde må fremme terrorisme.
Det vil, når jeg har udstedt en revideret bekendtgørelse, skabe grundlag for, at Radio- og tv-nævnet kan kræve, at et registreret radio- eller tv-foretagendes programvirksomhed ophører, hvis denne radio- eller tv-station med sin programvirksomhed fremmer terrorisme.
Lovforslaget indeholder desuden et forslag om indførelse af en lettere domstolsprøvelse af Radio- og tv-nævnets afgørelser om overtrædelse af reglerne om, at programmerne ikke på nogen måde må tilskynde til had på grund af race, køn, religion, nationalitet eller seksuel observans eller på nogen måde fremme terrorisme.
Et radio- eller tv-foretagende får dermed mulighed for at forlange en afgørelse fra nævnet om overtrædelse af disse bestemmelser indbragt for domstolene.
I lyset af den nye bestemmelse foreslås det altså at styrke radio- og tv-foretagendets mulighed for at indbringe nævnets afgørelse i sådanne sager for domstolene.
Denne styrkelse har vi valgt også at udbrede til nævnets afgørelser om overtrædelse af reglerne om beskyttelse af mindreårige og tilskyndelse til had, da disse afgørelser vedrører indholdet af programmerne og derfor har en særlig indgribende karakter over for radio- eller tv-foretagendet.
Endelig foreslås det at udvide Radio- og tv-nævnet med yderligere to medlemmer: en byretsdommer og et medlem med særlig strafferetlig indsigt.
De to ekstra medlemmer vil kun skulle indtræde i nævnet ved behandling af sager om, at programmerne ikke på nogen måde må tilskynde til had på grund af race, køn, religion, nationalitet eller seksuel observans eller på nogen måde fremme terrorisme.
Denne ændring af nævnets sammensætning har vi fundet hensigtsmæssig for at sikre nævnet yderligere juridisk sagkundskab inden for det strafferetlige område ved behandling af disse sager.
Vi har også fundet det hensigtsmæssigt, at dommeren i disse sager fungerer som nævnets formand.
Vi har i forbindelse med høringerne om lovforslaget modtaget en del kritiske høringssvar i forhold til pressefriheden og ytringsfriheden generelt.
Og vi har ved den endelige udformning af lovforslaget søgt at tage højde for de bekymringer.
Det er vigtigt for regeringen at sikre, at relevante spørgsmål til forslaget bliver besvaret, og der har været en del spørgsmål i dag, som jeg vil anbefale at medlemmerne af Folketinget faktisk stiller under udvalgsbehandlingen.
Så jeg ser frem til at få besvaret disse vigtige spørgsmål gennem en konstruktiv behandling af forslaget i Kulturudvalget.